Nariadenie Rady (ES) č. 120/97
z 20. januára 1997,
ktorým sa mení a dopĺňa nariadenie (ES) č. 259/93 o kontrole a riadení pohybu zásielok odpadov v rámci, do a z Európskeho spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 130s ods. 1,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupom stanoveným v článku 189c [3],
so zreteľom na nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva [4], a najmä na jeho článok 16,
keďže Európske spoločenstvo pristúpilo k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní 7. februára 1994;
keďže na druhej konferencii zmluvných strán Bazilejského dohovoru sa prijalo konsenzom Rozhodnutie ("Rozhodnutie II/12") o okamžitom zákaze všetkého vývozu nebezpečných odpadov, ktoré sú určené pre konečnú likvidáciu z OECD do štátov, ktoré nie sú členmi OECD a o zákaze od 1. januára 1998, všetkého vývozu nebezpečných odpadov, ktoré sú určené pre recykláciu, alebo obnovovacie operácie z OECD do štátov, ktoré nie sú členmi OECD;
Nakoľko na tretej konferencii strán zúčastnených na Bazilejskom dohovore sa prijalo konsenzom rozhodnutie ("Rozhodnutie III/12") o zmene a doplnení Dohovoru o zákaze vývozu nebezpečných odpadov, ktoré sú určené pre likvidáciu zo štátov uvedených v prílohe VII ku dohovoru do štátov tam neuvedených a o zákaze, počnúc 1. januárom 1998, vývozu nebezpečných odpadov, uvedených v článku 1 ods. 1 bod a) dohovoru, ktoré sú určené pre obnovovacie operácie zo štátov uvedených v prílohe VII ku dohovoru do štátov, ktoré v nej nie sú uvedené;
keďže definície spoločenstva nebezpečného odpadu v súčasnosti úplne nezodpovedajú definíciám Bazilejského dohovoru, z čoho by mohol vyplynúť vývoz napriek zákazu Bazilejského dohovoru, musia byť tieto definície a zoznamy spoločenstva prispôsobené;
keďže je nevyhnutné vytvoriť prílohu V k nariadeniu (EHS) č. 259/93 obsahujúcu nebezpečné odpady, na ktoré sa bude vzťahovať zákaz Bazilejského dohovoru;
keďže Komisia najneskôr 1. januára 1998 skontroluje a zmení a doplní uvedenú prílohu V, berúc úplne do úvahy tie odpady, ktoré sú uvedené na zozname odpadov, ktorý bol prijatý v súlade s článkom 1 ods. 4 smernice Rady 91/689/EHS z 12. decembra 1991 o nebezpečnom odpade [5], a akékoľvek zoznamy odpadov charakterizované ako nebezpečné v zmysle Bazilejského dohovoru; keďže vývoz odpadov uvedených v prílohe V pre obnovenie by mal byť od 1. januára 1998 zakázaný s výnimkou vývozu do krajín, na ktoré sa vzťahuje rozhodnutie OECD;
keďže môže byť nevyhnutné z času na čas skontrolovať a zmeniť a doplniť uvedenú prílohu V, na účel zohľadnenia stavu dohôd medzi zmluvnými stranami Bazilejského dohovoru v oblasti odpadov charakterizovaných ako nebezpečné v zmysle dohovoru;
keďže sa od zmluvných strán požaduje spolupráca a aktívna práca pre zaistenie efektívneho vykonávania rozhodnutí II/12 a III/1 konferencií zmluvných strán Bazilejského dohovoru;
keďže vzhľadom na odpad definovaný pre konečnú zneškodnenie, článok 14 nariadenia (EHS) č. 259/93 už zakazuje vývoz odpadu takéhoto druhu do štátov, ktoré nepatria do OECD; keďže článok 18 tohoto nariadenia zakazuje vývoz odpadu do štátov AKT;
keďže práve uvedené nariadenie nezabezpečuje úplný zákaz vývozu nebezpečného odpadu určeného pre recykláciu alebo obnovovacie operácie do štátov, ktoré nepatria do OECD;
keďže uvedené nariadenie by sa malo preto zmeniť a doplniť,
PRIJALA TOTO NARIADENIE:
Článok 1
Článok 16 ods. 1 nariadenia (EHS) č. 259/93 sa nahrádza takto:
"1. Všetko vývozy odpadu uvedeného v prílohe V na zhodnotenie sa zakazujú s výnimkou:
a) štátov, na ktoré sa vzťahuje rozhodnutie OECD;
b) ostatných štátov:
- ktoré sú zmluvnými stranami Bazilejského dohovoru a/alebo s ktorými spoločenstvo alebo spoločenstvo a jeho členské štáty uzatvorili dvojstranné alebo mnohostranné alebo regionálne dohody alebo dojednania podľa článku 11 Bazilejského dohovoru a odseku 2 tohoto článku. Každý takýto vývoz je však zakázaný od 1. januára 1998,
- s ktorými jednotlivé členské štáty uzatvorili dvojstranné dohody a dojednania pred začiatku uplatňovania tohoto nariadenia, pokiaľ sú zlučiteľné s právnymi predpismi spoločenstva a sú v súlade s článkom 11 Bazilejského dohovoru a odsekom 2 tohoto článku. Tieto dohody a dojednania musia byť oznámené Komisii do troch mesiacov odo dňa uplatňovania tohoto nariadenia alebo odo dňa nadobudnutia účinnosti týchto dohôd, podľa toho, ktorý dátum je skorší a ich platnosť skončí, ak sú uzatvoria dohody alebo dojednanai v súlade s prvou zarážkou. Každý takýto vývoz je však zakázaný od 1. januára 1998.
Komisia v súlade s postupom stanoveným v článku 18 smernice 75/442/EHS čo najskôr preverí a zmení a doplní prílohu V tohoto nariadenia, najneskôr však do 1. januára 1998, berúc úplne do úvahy tie odpady, ktoré sú uvedené na zozname odpadov, ktorý bol prijatý v súlade s článkom 1 ods. 4 smernice Rady 91/689/EHS z 12. decembra 1991 o nebezpečnom odpade [6] a akékoľvek zoznamy odpadov charakterizovaných ako nebezpečné na účely Bazilejského dohovoru.
Príloha V sa bude kontrolovať a ďalej meniť a dopĺňať podľa potreby rovnakým postupom. Komisia bude kontrolovať najmä prílohu na účel uplatnenia rozhodnutí zmluvných strán Bazilejského dohovoru o definícii odpadu, ktorý môže byť charakterizovaný ako nebezpečný v zmysle dohovoru a zmien a doplnení zoznamu odpadov prijatých v súlade s článkom 1 ods. 4 smernice 91/689/EHS."
Článok 2
K nariadeniu (EHS) č. 259/93 sa doplní tento text ako príloha V:
"PRÍLOHA V
Odpady uvedené v prílohe III k tomuto nariadeniu.
Odpady uvedené v prílohe IV k tomuto nariadeniu.
"Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskeho spoločenstva.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. januára 1997